Document ID: 32013D0751

ODLUKA KOMISIJE
оd 11. prosinca 2013.
o obavijesti Republike Litve o prijelaznom nacionalnom planu iz članka 32. Direktive 2010/75/EU Europskog parlamenta i Vijeća o industrijskim emisijama
(priopćeno pod brojem dokumenta C(2013) 8636)
(Vjerodostojan je samo tekst na litavskom jeziku)
(2013/751/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2010/75/EU Europskog parlamenta i Vijeća od 24. studenoga 2010. o industrijskim emisijama (integrirano sprečavanje i kontrola onečišćenja) (1), a posebno njezin članak 32. stavak 5. drugi podstavak,
budući da:
(1)
U skladu s člankom 32. stavkom 5. prvim podstavkom Direktive 2010/75/EU Republika Litva je svoj prijelazni nacionalni plan dostavila Komisiji 31. prosinca 2012. (2)
(2)
Tijekom ocjenjivanja cjelovitosti prijelaznog nacionalnog plana, Komisija je utvrdila da se određena postrojenja obuhvaćena prijelaznim nacionalnim planom ne podudaraju s onima koje je Republika Litva navela u svojem inventaru emisija na temelju Direktive 2001/80/EZ Europskog parlamenta i Vijeća (3). Dopisom od 12. lipnja 2013. (4), Komisija je stoga zatražila od litavskih vlasti da dostave objašnjenje o tim odstupanjima, potvrde da su pri sastavljanju prijelaznog nacionalnog plana ispravno primijenjene odredbe iz članka 29. Direktive 2010/75/EU i dostave informacije koje nedostaju o pojedinim postrojenjima.
(3)
Republika Litva dostavila je Komisiji dodatne informacije dopisom od 26. lipnja 2013. (5)
(4)
Nakon dodatnog ocjenjivanja prijelaznog nacionalnog plana i dostavljenih dodatnih informacija, Komisija je 23. srpnja 2013. (6) Republici Litvi poslala drugi dopis u kojem je zatražila da objasni razloge zbog kojih je za pet postrojenja prijavila granične vrijednosti emisija navedene u napomeni 5. tablice C.1 Dodatka C Priloga Provedbenoj uredbi Komisije 2012/115/EU (7).
(5)
Dopisom od 20. kolovoza 2013. (8) Republika Litva dostavila je dodatne informacije koje se odnose na udio pepela u gorivu korištenom u nekim postrojenjima obuhvaćenim prijelaznim nacionalnim planom.
(6)
Dopisom od 27. rujna 2013. (9) Komisija je zatražila dodatno objašnjenje i nadopunu dostavljenih podataka u skladu s informacijama zatraženima Odlukom 2012/115/EU.
(7)
Porukom elektroničke pošte od 3. listopada 2013. (10) Republika Litva dostavila je dodatne potvrde o sastavu teškog loživog ulja i potvrdila da su sve dodatne informacije dostavljene Komisiji te da su uvjeti za primjenu graničnih vrijednosti emisija iz napomene 5. u tablici C.1 Dodatka C Priloga Provedbenoj uredbi 2012/115/EU ispunjeni za pet dotičnih postrojenja.
(8)
Komisija je stoga prijelazni nacionalni plan ocijenila u skladu s člankom 32. stavcima 1., 3. i 4. Direktive 2010/75/EU i s Provedbenom odlukom 2012/115/EU.
(9)
Komisija je posebno razmotrila dosljednost i točnost podataka, pretpostavki i izračuna upotrijebljenih pri utvrđivanju doprinosa svakog pojedinog uređaja za loženje obuhvaćenog prijelaznim nacionalnim planom emisijskim kvotama koje su tim planom utvrđene i provjerila sadrži li prijelazni nacionalni plan opće i pojedinačne ciljeve, mjere i vremenski raspored za postizanje tih ciljeva te mehanizam praćenja za ocjenjivanje usklađenosti u budućnosti.
(10)
Komisija je na temelju dostavljenih dodatnih informacija utvrdila da su emisijske kvote za 2016. i 2019. izračunane primjenom odgovarajućih podataka i formula te da su izračuni ispravni. Republika Litva dostavila je dovoljno informacija o mjerama koje će se provesti kako bi se postigle emisijske kvote te osiguralo praćenje i izvješćivanje Komisije o provedbi prijelaznog nacionalnog plana.
(11)
Komisija je utvrdila da su litavske vlasti uzele u obzir odredbe iz članka 32. stavaka 1., 3. i 4. Direktive 2010/75/EU te iz Provedbene odluke 2012/115/EU.
(12)
Stoga provedba prijelaznog nacionalnog plana ne bi smjela dovesti u pitanje primjenu ostalog mjerodavnog nacionalnog zakonodavstva ili zakonodavstva Unije. Posebno, pri utvrđivanju uvjeta na temelju kojih se izdaju pojedinačne dozvole za uređaje za loženje obuhvaćene prijelaznim nacionalnim planom Republika Litva trebala bi osigurati usklađenost sa zahtjevima navedenima, između ostalog, u Direktivi 2010/75/EU, Direktivi 2008/50/EZ Europskog parlamenta i Vijeća (11) i Direktivi 2001/81/EZ Europskog parlamenta i Vijeća (12).
(13)
U skladu s člankom 32. stavkom 6. Direktive 2010/75/EU Republika Litva mora obavijestiti Komisiju o svim naknadnim promjenama prijelaznog nacionalnog plana. Komisija treba ocijeniti jesu li te promjene u skladu s odredbama iz članka 32. stavaka 1., 3. i 4. Direktive 2010/75/EU te iz Provedbene odluke 2012/115/EU,
DONIJELA JE OVU ODLUKU:
Članak 1.
1. Na temelju članka 32. stavaka 1., 3. i 4. Direktive 2010/75/EU i Provedbene odluke 2012/115/EU nema primjedbi u pogledu prijelaznog nacionalnog plana o kojem je Republika Litva obavijestila Komisiju 31. prosinca 2012. u skladu s člankom 32. stavkom 5. Direktive 2010/75/EU kako je izmijenjen u skladu s dodatnim informacijama poslanima 26. lipnja 2013., 20. kolovoza 2013. i 3. listopada 2013. (13)
2. Popis postrojenja obuhvaćenih prijelaznim nacionalnim planom, onečišćujućih tvari za koje su ta postrojenja obuhvaćena i primjenjivih emisijskih kvota utvrđen je u Prilogu.
3. Provedba prijelaznog nacionalnog plana koju vrše litavske vlasti ne oslobađa Republiku Litvu od obveze poštivanja odredbi Direktive 2010/75/EU o emisijama iz pojedinačnih uređaja za loženje obuhvaćenih planom i drugih odgovarajućih akata zakonodavstva Europske unije o okolišu.
Članak 2.
Komisija će ocijeniti jesu li bilo kakve naknadne promjene prijelaznog nacionalnog plana o kojima će Republika Litva ubuduće obavještavati Komisiju u skladu s odredbama iz članka 32. stavaka 1., 3. i 4. Direktive 2010/75/EU i Provedbene odluke 2012/115/EU.
Članak 3.
Ova je Odluka upućena Republici Litvi.
Sastavljeno u Bruxellesu 11. prosinca 2013.

Labels: 1
18
20